钦定古今图书集成/明伦汇编/官常典/第729卷 > 谢枋得
## 钦定古今图书集成/明伦汇编/官常典/第729卷 > 谢枋得

按《宋史》本传：“‘枋得，字君直，信州弋阳人也。为人豪爽，
每观书，五行俱下，一览终身不忘。性好直言，一与人
论古今治乱国家事，必掀髯抵几，跳跃自奋，以忠义
自任。徐霖称其如惊鹤摩霄，不可笼絷’。宝祐中，举进
士，对策极攻丞相董槐与宦官董宋臣意，擢高第矣。
及奏名中乙科，除抚州司户参军，即弃去。明年，复出”
试，教官中兼经科，除教授建宁府，未上。吴潜宣抚江
东、西，辟差干办公事，团结民兵，以捍饶、信抚，科降钱
米以给之。枋得说邓、傅二社诸大家，得民兵万馀人
守信州。暨兵退，朝廷核诸军费，几至不免。五年，彗星
出东方。枋得考试建康，擿似道政事为问，目言“兵必
至，国必亡。”漕使陆景思衔之，上其槀于似道，坐居乡
不法，起兵时冒破科降钱，且讪谤，追两官，谪居兴国
军。咸淳三年，赦放归。德祐元年，吕文焕导大元兵东
下鄂、黄、蕲、安庆、九江，凡其亲友部曲皆诱下之，遂屯
建康。枋得与吕师夔善，乃应诏上书，以一族保师夔
可信，乞分沿江诸屯兵，以之为镇抚使，使之行成，且
愿身至江州见文焕，与议，从之，使以沿江察访使行，
会文焕北归，不及而反。以江东提刑、江西招谕使知
信州。明年正月，师夔与武万户分定江东地，枋得以
兵逆之，使前锋呼曰：“谢提刑来！”吕军驰至，射之，矢及
马前。枋得走入安仁，调淮士张孝忠逆战团湖坪，矢
尽，孝忠挥双刀击杀百馀人，前军稍却，后军绕出孝
忠后，众惊溃，孝忠中流矢死。马奔归，枋得坐敌楼见
之，曰：“马归，孝忠败矣。”遂奔信州。师夔下安仁，进攻信
州，不守。枋得乃变姓名入建宁唐石山，转茶坂，寓逆
旅中，日麻衣蹑屦，东乡而哭，人不识之，以为被病也。
已而去，卖卜建阳市中，有来卜者，惟取米屦而已，委
以钱，率谢不取。其后人稍稍识之，多延至其家，使为
弟子论学。天下既定，遂居闽中。至元二十三年，集贤
学士程文海荐宋臣二十二人，以枋得为首，辞不起。
又明年，行省丞相忙兀台将旨诏之，执手相勉，劳枋
得曰：“上有尧、舜，下有巢、由，枋得名姓不祥，不敢赴诏。”
丞相义之，不强也。二十五年，福建行省参政管如德
将旨如江南求人材，尚书留梦炎以枋得荐。枋得遗
书梦炎曰：“江南无人材，求一瑕吕饴甥、程婴、杵臼厮
养，卒不可得也。纣之亡也，以八百国之精兵，而不敢
抗二子之正论，武王、太公凛凛无所容，急以兴灭继
绝谢天下，殷之后遂与周并立。使三监、淮夷不叛，武
庚必不死，殷命必不黜。夫女真之待二帝亦惨矣，而
我宋今年遣使祈请，明年遣使问安。王伦一市井无
赖，狎邪小人，谓梓宫可还，太后可归，终则二事皆符
其言。今一王伦且无之，则江南无人材可见也。今吾
年六十馀矣，所欠一死耳，岂复有它志哉！”终不行。郭少师从瀛国公入朝，既而南归，与枋得道时事曰：“大
元本无意江南，屡遣使使顿兵，令毋深入，待还岁币
即议和，无枉害生灵。”张宴然上书乞敛兵从和，上即
可之。兵交二年，无一介行李之事，乃挈数百年宗社
而降，因相与痛哭。福建行省参政魏天祐，见时方以
求材为急，欲荐枋得为功，使其友赵孟来言，枋得
骂曰：“天祐仕闽，无毫发推广德意，反起银冶病民，顾
以我辈饰好邪！”及见天祐，又傲岸不为礼，与之言，坐
而不对。天祐怒，强之而北。枋得即日食菜果。二十六
年四月，至京师，问谢太后攒所及瀛国所在，再拜恸
哭。已而病，迁悯忠寺，见壁间《曹娥碑》，泣曰：“小女子犹
耳，吾岂不汝若哉！”留梦炎使医持药杂米饮进之，枋
得怒曰：“吾欲死，汝乃欲生我邪？”弃之于地，终不食而
死。